CELEX: 32018R0208
Language: sl
Date: 2018-02-12 00:00:00
Title: Uredba Komisije (EU) 2018/208 z dne 12. februarja 2018 o spremembi Uredbe (EU) št. 389/2013 o določitvi registra Unije (Besedilo velja za EGP. )

13.2.2018   
            
            
               SL
            
            
               Uradni list Evropske unije
            
            
               L 39/3
            
         UREDBA KOMISIJE (EU) 2018/208
   z dne 12. februarja 2018
   o spremembi Uredbe (EU) št. 389/2013 o določitvi registra Unije
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti členov 12 in 19 Direktive,
   ob upoštevanju naslednjega:
   
               (1)
            
            
               S sistemom registrov se zagotavlja pravilno obračunavanje transakcij na podlagi sistema EU za trgovanje z emisijami (EU ETS), vzpostavljenega z Direktivo 2003/87/ES, ter na podlagi Kjotskega protokola in Odločbe št. 406/2009/ES Evropskega parlamenta in Sveta (2). Registri so standardizirane in zaščitene elektronske podatkovne zbirke, ki vsebujejo splošne podatkovne elemente za spremljanje izdaje, posedovanja, prenosa in preklica ustreznih enot, za zagotavljanje javnega dostopa in primerne zaupnosti ter za preprečevanje prenosov, ki ne izpolnjujejo obveznosti.
            
         
               (2)
            
            
               Po potrebi in dokler je to potrebno za zaščito okoljske celovitosti EU ETS, letalski prevozniki in drugi izvajalci dejavnosti v EU ETS ne smejo uporabljati pravic, ki jih izda država članica, ki je Evropski svet v skladu s členom 50 Pogodbe o Evropski uniji (v nadaljnjem besedilu: PEU) uradno obvestila o nameri o izstopu iz Unije. Glede na pogajanja na podlagi člena 50 PEU in v skladu s členom 12(3) Direktive 2003/87/ES bi morala Komisija redno ocenjevati, ali je prepoved uporabe pravic še vedno potrebna, zlasti kadar se pravo Unije še ne preneha uporabljati v zadevni državi članici ali kadar je ustrezno zagotovljeno, da predaja pravic poteka na pravno izvršljiv način, preden se Pogodbi prenehata uporabljati.
            
         
               (3)
            
            
               Ta uredba bi morala začeti veljati čim prej in se uporabljati od 1. januarja 2018, da bi začeli veljati ukrepi za pravice, ki se bodo leta 2018 dodelile brezplačno, prejele v zameno za mednarodne dobropise ali prodale na dražbi. Določbe te uredbe ne posegajo v morebitni prihodnji sporazum s takšno državo članico.
            
         
               (4)
            
            
               Uvesti bi bilo treba ustrezne tehnične ukrepe, da bi zagotovili učinkovitost te uredbe v času njene uporabe.
            
         
               (5)
            
            
               Ukrepi iz te uredbe so v skladu z mnenjem Odbora za podnebne spremembe –
            
         SPREJELA NASLEDNJO UREDBO:
   Člen 1
   Uredba Komisije (EU) št. 389/2013 (3) se spremeni:
   
               (1)
            
            
               v člen 41 se vstavi naslednji odstavek 4:
               „4.   Pravice, ki se ustvarijo od 1. januarja 2018 naprej v skladu s preglednico nacionalnih dodelitev ali preglednico upravičenosti do mednarodnih dobropisov države članice, ki je Evropski svet v skladu s členom 50 Pogodbe o Evropski uniji uradno obvestila o nameri o izstopu iz Unije, ali se prodajo na dražbi prek dražbenega sistema, ki ga imenuje takšna država članica, se označijo z oznako države in se razlikujejo glede na leto, ko so bile ustvarjene. Pravice, ustvarjene za leto 2018, se ne označijo z oznako države, kadar se v zadevni državi članici pravo Unije še ne preneha uporabljati do 30. aprila 2019 ali kadar je ustrezno zagotovljeno, da se predaja pravic izvede na pravno izvršljiv način najpozneje do 15. marca 2019, preden se v zadevni državi članici Pogodbi prenehata uporabljati. Zadevna država članica takoj po 15. marcu 2019 državam članicam in Komisiji poroča o skladnosti.“;
            
         
               (2)
            
            
               v člen 67 se vstavi naslednji odstavek 4:
               „4.   Pravice z oznako države v skladu s členom 41(4) se ne smejo predati.“;
            
         
               (3)
            
            
               v člen 99 se vstavita naslednja odstavka 4 in 5:
               „4.   Komisija lahko centralnemu administratorju naroči, naj začasno prekine sprejemanje relevantnih postopkov ETS s strani EUTL od 1. januarja 2018, dokler ukrepi iz člena 41(4), člena 67(4) ter točk 4(c) in 5(a) Priloge XIV niso izvedeni.
               5.   Komisija lahko na zahtevo države članice, ki je Evropski svet v skladu s členom 50 PEU uradno obvestila o nameri o izstopu iz Unije, centralnemu administratorju naroči, naj začasno prekine sprejemanje relevantnih postopkov s strani EUTL za zadevno državo članico v zvezi z brezplačno dodelitvijo, dražbo ali zamenjavo pravic za mednarodne dobropise.“;
            
         
               (4)
            
            
               v Prilogi XIV se točka 4(c) nadomesti z naslednjim:
               
                           „(c)
                        
                        
                           količino pravic do emisije ali kjotskih enot, vključenih v transakcijo, skupaj z oznako države, a brez edinstvene identifikacijske oznake enote za pravice in edinstvene številčne vrednosti serijske številke enote za kjotske enote;“;
                        
                     
         
               (5)
            
            
               v Prilogi XIV se točka 5(a) nadomesti z naslednjim:
               
                           „(a)
                        
                        
                           trenutna lastništva nad pravicami do emisije in kjotskimi enotami, skupaj z oznako države, a brez edinstvene identifikacijske oznake enote za pravice in edinstvene številčne vrednosti serijske številke enote za kjotske enote;“.
                        
                     
         Člen 2
   Ta uredba začne veljati dan po objavi v Uradnem listu Evropske unije.
   Uporablja se od 1. januarja 2018.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 12. februarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 275, 25.10.2003, str. 32.
   
      (2)  Odločba št. 406/2009/ES Evropskega parlamenta in Sveta z dne 23. aprila 2009 o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov (UL L 140, 5.6.2009, str. 136).
   
      (3)  Uredba Komisije (EU) št. 389/2013 z dne 2. maja 2013 o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011 (UL L 122, 3.5.2013, str. 1).